汪漕使即梅圃作浮月亭追和古詩余亦補和
作者：魏了翁
朝代：宋

paragraphs: 一元播羣卉，其氣清以馥。
詩人競稱許，胡然於梅獨。
黄宮播雷鼗，玉管動葭轂。
惟梅命於陽，清豔照樸蔌。
正冬白堆牆，初夏黄遶屋。
純乾稟自高，奚止香百斛。
又從晏陰後，仍作來年復。
番君爲築亭，揮弄月盈掬。
可敬不可玩，醉語懼三瀆。